b'\n_START_ARTICLE_\nMallarino-Bidlack traktaten\n_START_PARAGRAPH_\nDen s\xc3\xa5kaldte Mallarino-Bidlack traktat blev indg\xc3\xa5et den 12. december 1846 mellem Nueva Granada (i dag: Colombia) og USA. Den blev officielt betegnet som Tratado de Paz, Amistad, Navegaci\xc3\xb3n y Comercio (= "Traktat om fred, venskab, sejlads og handel"), og den var i princippet en gensidig handelsaftale mellem to ligeberettigede lande. I realiteten skulle den vise sig at v\xc3\xa6re det f\xc3\xb8rste juridiske tiltag, hvor USA blandede sig \xc3\xb8konomisk i forholdene p\xc3\xa5 Panamatangen, som p\xc3\xa5 det tidspunkt var en del af Nueva Granada.\n_START_SECTION_\nHistorie\n_START_PARAGRAPH_\nKort efter opl\xc3\xb8sningen af Gran Colombia i 1830 havde omr\xc3\xa5det Panama fors\xc3\xb8gt at l\xc3\xb8srive sig, og b\xc3\xa5de samme \xc3\xa5r, 1831, og i 1840-1841 etablerede det sig som en uafh\xc3\xa6ngig stat. Under denne korte uafh\xc3\xa6ngighedsperiode foreslog Panamas udenrigsminister, Mariano Arosemena, en aftale, som ville indeb\xc3\xa6re, at Storbritannien, USA og Frankrig skulle garantere landtangens suver\xc3\xa6nitet og neutralitet._NEWLINE_Efter genforeningen af Panamatangen med Nueva Granada i 1841, overvejede landets myndigheder den samme id\xc3\xa9 om at foresl\xc3\xa5 de n\xc3\xa6vnte lande garantier, som kunne fastholde Nueva Granadas kontrol med landtangen._NEWLINE_Ud fra den tanke overdrog Nueva Granadas udenrigsminister, Manuel Mar\xc3\xada Mallarino, et hemmeligt dokument fra sin regering til USA\'s forhandlingsleder, Benjamin Bidlack, hvori den neogrenadinske regering gjorde USA opm\xc3\xa6rksom p\xc3\xa5 den fare, der l\xc3\xa5 i Storbritanniens \xc3\xb8nsker om at kontrollere "de mest handelsm\xc3\xa6ssige punkter p\xc3\xa5 det amerikanske kontinent". Nueva Granada foreslog USA, at det skulle garantere Panamatangens ejendomsforhold, suver\xc3\xa6nitet og neutralitet, og man tilb\xc3\xb8d joint venture vedr\xc3\xb8rende transport af varer, post, passagerer osv. hen over Panamatangen._NEWLINE_P\xc3\xa5 den baggrund indgik man traktaten om fred, venskab, sejlads og handel den 12. december 1846. Den skulle dog vise sig at v\xc3\xa6re ufordelagtig for Panama, s\xc3\xa6rligt ud fra artikel 35, hvor USA lover at garantere landtangens neutralitet og den frie transport mellem Stillehavet og Atlanterhavet. P\xc3\xa5 den m\xc3\xa5de blev grundlaget skabt for indblanding i Panama.'